Tematický celok: **ZHOTOVENIE MÄKKÝCH VÄZIEB**

**V2 - lepená väzba**

Téma: **ZREZANIE KNIŽNÉHO BLOKU A OBÁLKY V HORNOM ROHU**

**Základný, pomocný knihársky materiál**: papier, kartón, lepidlo, plátno.

**Pomôcky, náradie, stroje**: pravítko, ceruza, jednonožová rezačka, ryhovací stroj, zlátiaci lis.

Brožúra V2 patrí medzi najrozšírenejší typ **mäkkej väzby**.

Účelom orezávania brožúry je:

**-** odstránenie lomov zložiek /vpredu, hore a dolu/ vzniknutých pri skladaní,

- vytvorenie presného, pravouhlého, jednotného formátu.

Formát knižného bloku musí zodpovedať predpisom alebo požiadavkám nakladateľa.

Pri ručnej výrobe sa používa jednonožová rezačka, na ktorej sa dajú rezať aj menšie formáty brožúr a bloky menších formátov rôznych hrúbok. Orezávanie môže byť aj jednotné a nemusí mať jednaký formát bloku.

Blok sa orezáva: **vpredu** - 5mm,

 **hore u hlavy** - 3mm,

 **dolu na nohách** - 7mm.

**Pracovný postup zrezania knižného bloku a obálky v hornom rohu:**

Hotový knižný blok s obálkou A5, A6 si orežeme **po troch stranách** podľa predpisov. Orezanú brožúru pravítkom **u hlavy na pravej strane** odmeriame a vyznačíme 3cm. Pravítkom odmeriame a vyznačíme tiež 3cm aj **u hlavy na prednej časti** orezu. Vyznačené miesta pomocou pravítka a ceruzy spojíme čiarou. Brožúru vložíme do jednonožovej rezačky na vyznačené miesto a orežeme podľa vyznačenia.



**Overenie porozumenia učiva:**

1. Na koľkých stranách orezávame blok?

2. Ktorú rezačku použijeme na orezanie brožúry: trojnožovú alebo jednonožovú rezačku?

3. Na ktorých miestach značíme zrezanie brožúry v hornom rohu?

4. Do akej skupiny väzieb zaraďujeme brožúry?

Tematický celok: **ZHOTOVENIE MÄKKÝCH VÄZIEB**

**V2 - lepená väzba**

Téma: **POUŽITIE VIACERÝCH FAREBNÝCH DRUHOV PAPIERA NA KNIŽNÝ BLOK**

**Základný, pomocný knihársky materiál**: farebné papiere, farebné potlačené nepotlačené kartóny, lepidlo Duvilax – BD 20.

**Pomôcky, náradie, stroje**: ceruza, pravítko, kostica, štetec, pákové nožnice, jednonožová rezačka, ryhovací stroj.

Knihy v mäkkej väzbe sa objavili v čitateľskom svete v tridsiatych rokoch 20 – teho storočia. Vďaka svojej jednoduchosti sa ujali ako alternatíva tvrdej väzby a tým sa knihy sprístupnili masovým odberateľom.

**Knižný blok** – lepený tvorí **vnútornú časť knihy**.

Skladanie hárkov do zložiek - pri pojme zložka sa rozlišujú dva významy:

**knižná zložka** – po **znášaní** týchto **zložiek** **vzniká knižný komplet**;

**merkantilná zložka** – má väčšinou formu hotového výrobku, napr. faktúra, prospekt, mapa, dotazník a pod.

Kvalita papiera, rovnako aj osobitosť jeho povrchu, jeho zafarbenie a váha sú ukazovatele, ktoré je potrebné brať do úvahy vo vzťahu k druhu a obsahu knižného diela. Papierové listy /orez listov/ môžu spôsobiť porezanie, sú ako ostré žiletky.

**Pracovný postup použitia viacerých farebných druhov papiera na knižný blok:**

Na knižný blok môžeme použiť **celú škálu farebných papierov**. Pri ručnej výrobe musíme myslieť na to, že na tieto papiere /nepotlačené listy – brožúry/ píšu, kreslia aj malé deti, preto **sa snažíme voliť jasnejšie farby**.

- Určíme si formát brožúry,

- vyberieme si farebné papiere na blok,

- vyberieme si farebný kartón na obálku

- striasame a stohujeme hárky, obálky

- určíme si lom zložky, skladáme hárky,

- znášame alebo vkladáme hárky,

- ak si zvolíme na bloky voľné listy **odpadá určenie lomu, skladanie** **hárkov,**

- komplety na bloky zlepíme duvilaxom,

- obálky si ryhujeme,

- bloky do obálky zavesíme,

- orežeme po troch stranách.

**Overenie porozumenia učiva:**

1. Čo je knižný blok?

2. Aký materiál použijeme na zložky bloku?

3. Ktoré pracovné postupy odpadajú pri zhotovení bloku z voľných listov?

4. Kedy vzniká z hárkov knižný komplet?